Et høretab udvikler sig typisk gradvist over flere år. I den periode vænner du dig ubevidst til et forandret lydbillede. Når du får høreapparater, får du pludselig præsenteret et helt andet lydbillede med mange flere informationer og typisk også kraftigere lyde. Det vil derfor tage noget tid, før du har vænnet dig til alle de nye lyde. Tilvænningen kan tage få dage eller længere tid. Jo mere du bruger høreapparaterne, jo hurtigere vænner du dig til de nye lyde. Og du kan så glæde dig over bedre taleforståelse. En app kan hjælpe dig med mindre justeringer af indstillingerne i høreapparaterne, ligesom du i nogle tilfælde kan få direkte kontakt med høreklinikken. Kontakt din høreklinik for flere oplysninger.